**במדבר ט-יג: חטא המציאותיות**

**דף למנחה**

התכונה 'מציאותי' נתפסת היום כתכונה חיובית. אדם מציאותי הוא זה שמתבונן סביבו ומעריך את יכולותיו בהתאם למראה עיניו, מבלי לייפות את המציאות או להשחיר אותה.

לא כן בתורה: לפי התורה נתבע האדם שלא לתור אחרי עיניו כי הן משקרות ומטעות. זה המסר העיקרי של פרשת הציצית: 'וְלֹא תָתוּרוּ אַחֲרֵי לְבַבְכֶם וְאַחֲרֵי עֵינֵיכֶם אֲשֶׁר אַתֶּם זֹנִים אַחֲריהם' (במדבר טו, לט)

נראה כי האירועים המכוננים והחשובים בתולדות העם היהודי לא היו יכולים להתרחש אם היינו שבויים בגישה המציאותית - יציאת מצרים, המסע במדבר וכניסת עם ישראל לארצו, ואף לא הקמת המדינה בימינו. שוב ושוב נכשלים העם, משה ואהרן בחטא המציאותיות, מתלוננים, מקשים, אינם מאמינים – אף שכל חייהם במדבר תלויים על בלימה ובכל בוקר הם ניזונים מהמן, המזון הנסי – הם חוזרים ומעריכים שוב ושוב את כוחם בהתאם למראה עיניהם ומסרבים לסמוך על הנס.

על הגישה הפסימית והמציאותית של העם מרחיבה התורה את הדיבור. כאן נתמקד בגישתו של משה המנהיג את העם, ובמשברי המנהיגות שלו.

נדמה שחג הפסח, החוזר ומזכיר לנו מדי שנה את הנסים של יציאת מצרים, יכול להיקרא 'חג האמונה הלא מציאותית'. הקשבה לתוכני החג עשויה לשחרר אותנו מכבלי המציאות ולאפשר לנו לבצע 'קפיצת אמונה'. אולי זו הסיבה שלחג זה יש הזדמנות נוספת – 'פסח שני' (במדבר ט, א-יד), שבו יכול להשתתף מי שמסיבות מציאותיות לא הצליח להשתתף בפסח הראשון.

משה מתאפיין בגישה מציאותית מובהקת. כבר בשעת בחירתו, סירב לקבל על עצמו את המשימה להוציא את העם ממצרים. אמנם ה' מבטיח לו 'כי אהיה עמך' (שמות ג, יב), אבל הוא חוזר ומתעקש. גם הנסים הבלתי מציאותיים הנעשים במטהו אינם משכנעים אותו לוותר על מראה עיניו, על השיפוט השכלי. וכאשר חותנו יתרו מבקש לחזור ולעזוב אותו במדבר הוא מתחנן לפניו 'כי על כן ידעת חנותינו במדבר והיית לנו לעיניים' (במדבר י, לא).

לשיאה מגיעה גישתו המציאותיות של משה כאשר הוא נדרש להיענות לבקשות העם למזון אמיתי, לא מן. משה צועק לה' 'מאין לי בשר לתת לכל העם הזה?' (במדבר יא, יג) והאל מוכיח את משה: 'היד ה' תקצר?' (פסוק כג). בדומה לגערה נוספת שגער בו בעבר: 'מי שם פה לאדם' (שמות ד, יא)

לאחר תלונתו של משה 'לא אוכל אנוכי לבדי לשאת את כל העם הזה כי כבד ממני' (פסוק יד) מצווה עליו ה' למנות שבעים זקנים לצדו 'ונשאו אתך במשא העם ולא תישא אתה לבדך (פסוק יז). ייתכן שמינוי שבעים הזקנים נועד להמחיש למשה שהוא צפוי לפיטורין ולהחלפה על ידם. אבל כאשר משה מתבשר על נביאים נוספים המתנבאים במחנה, הוא מפגין גדלות נפש, ובמקום להעניש אותם - כדברי יהושע - הוא אומר: 'ומי יתן כל עם ה' נביאים" (פסוק כט). מכאן ברור כי הוא אינו מאוים על ידם ואינו רואה במנהיגותו מטרה אלא אמצעי בלבד.

כאשר משה מתקרב לארץ ישראל הוא ממשיך לנהוג בדרכו המציאותית ומצייד את המרגלים ברשימת משימות מפורטת שתיתן לו תמונה מציאותית של הארץ. כאשר חוזרים המרגלים ומודיעים לו שהארץ בצורה ובלתי ניתנת לכיבוש, הוא מאבד את עשתונותיו ונופל על פניו ונכשל שוב בחטא המציאותיות.

אם כן, החטא העיקרי המכונה בפינו 'חטא המרגלים' הוא למעשה חטא המציאותיות של משה. על כך רומז הוא עצמו בתחילת נאומו בספר דברים, באומרו 'גם בי התאנף ה' בגללכם' (דברים א, לז).

דווקא כלב, ובעקבותיו יהושע, מציעים תמונה אחרת של הארץ, הנובעת מאמונה בה' – 'ה' אתנו, אל תיראום' (במדבר יד, ט). רק אז מתעשת משה ומבין את טעותו, אבל זה כבר מאוחר מדי: העונש לעם כבר נחתם וכל יוצאי מצרים, דורו של משה, נגזרים למות במדבר.

דונו בקבוצה בתכונת המציאותיות - מהן סכנותיה ויתרונותיה?

בר כוכבא הנהיג מרד חסר סיכוי נגד הרומאים. תוצאותיו של המרד היו עגומות וכשליש מיהודי ארץ ישראל נהרגו בעקבותיו. בכל זאת נתפס בר כוכבא בהיסטוריוגרפיה היהודית כגיבור ורבי עקיבא אף ראה בו את המלך המשיח.נשווה בין משה לבר כוכבא ונשאל, עד כמה עלינו להיות מציאותיים? האם יש קנה מידה אחיד בתכונה זו?

בפרק שנלמד בשבוע הבא, פרק יד, מובא סיפור המעפילים אשר ביקשו לעלות לארץ למרות הכול, אף שמשה ניסה לעצור בעדם. בפרשה זו בא לידי ביטוי קיצוני העימות בין המציאותיות והאמונה בה' המלווה את ישראל במדבר. דבריו של משה מעידים כי למרות אופיו המציאותי ('כי העמלקי והכנעני שם לפניכם', במדבר יד, מג) – הוא למד את לקחו, ומוסיף את הצורך בעזרה מה' כדי להצליח לעלות בהר – 'כי אין ה' בקרבכם' (פסוק מב). כלומר: אילו היה אתכם הייתם מנצחים!

הכינוי 'מעפילים' התחדש בדור הקמת המדינה והפך לכינוי שבח לעולים הבלתי לגאליים שבאו לארץ מ-1934 והלאה. גם אליהם היה ניתן לפנות בדבריו של משה 'אל תעלו...', וגם הם סירבו לשמוע ועלו למרות האזהרות, ולמרבה ההפתעה – הצליחו!

בשיר שכתב לוין קיפניס עוד ב-1919, הרבה לפני תנועת ההעפלה (כנראה בעקבות השיר 'מתי מדבר' של ח"נ ביאליק), נכללות רמיזות אחדות לסיפור המעפילים שבתורה, שהעפילו "לעלות אל ראש ההר" (פסוק מד). אף שהשיר נכתב זמן רב לפני תנועת ההעפלה הציונית, ממנו הם שאבו את השם:

אֶל רֹאשׁ הָהָר! אֶל רֹאשׁ הָהָר!  
הַדֶּרֶךְ מִי יַחְסֹם לִפְדוּיֵי שֶׁבִי?  
מֵעֵבֶר הַר הֵן זֶה מִכְּבָר  
רוֹמֶזֶת לָנוּ אֶרֶץ צֶבִי.  
  
הַעְפִּילוּ! הַעְפִּילוּ!  
אֶל רֹאשׁ הָהָר הַעְפִּילוּ!  
הַעְפִּילוּ! הַעְפִּילוּ!  
אֶל רֹאשׁ הָהָר הַעְפִּילוּ!

מתי ראוי להיות מציאותיים ומתי יש מקום להעפיל למרות האזהרות?

האם ניתן להיות מנהיג ללא תכונת המציאותיות? האם ניתן להיות מנהיג ללא אמונה?